Phoenicurus ochruros

A **cudirroya d'as viduas**, **chupín** u **fumadet** ( (S. G. Gmelin, 1774), ye un paixaro de l'orden Passeriformes, superfamilia Muscicapoidea y a familia d'os muscicapidos, de costumbres solitarios y alimentación insectivora, a saber qué común en campos, parques, chardins y bardas por tot en Europa, norte d'Africa y Orient Meyo. Chenericament tamién se'n puet decir simplament **cudirroya**

Ye una au territorial y con dimorfismo sexual, que os masclos tienen colors diferents que as fembras, anque toz dos sexos tienen en común a color d'a coda, que siempre ye de color roya u royisca, bien vistera cuan vuelan, por o cual se les gosa conoixer a-escape y ye d'aon dimana as diferents formas de nombre popular que recibe en Aragón.

## Descripción
Ye una au chiquirrina, d'entre 14 y 16 cm de largura  y arredol de 25&nbsp;cm d'amplura d'alas. As patas y o pico son finos, de color negra. As zarpas son heterodactilas como en toz os paseriformes.

En Aragón nomás ye resident tot l'anyo en puestos con arbolau abundant, como Pirineu y Prepirineu, Sistema Iberico en Teruel y Puertos de Beceit. En a Depresión d'Ebro por lo común ye un trobo en hibierno, y emprende curtas migracions ta atros puestos cuan torna o buen tiempo pa concentrar-se de población an que la especie ye resident, lo que puede fer que s'aparente que en i ha mas en o verano que en l'hibierno en ixos puestos.

A caracteristica mas vistera d'ista especie ye la coda de color roya que comparten os dos sexos tot l'anyo. Os masclos adultos, en primavera, mudan a pluma y les ne creixe de nuevas con colors mas vivas, chusto enantes d'escomenzar a temporada d'aparellar-se. En ixe tiempo a coda d'os masclos maduros ye roya mas viva y tiene as plumas centrals negras, a diferencia d'a coda d'os chóvens y a d'as fembras, que ye de color si fa u no fa uniforme.

O dimorfismo sexual se presenta en atros caracters en ista especie: Por regular, os masclos tienen colors mas fuscas por tot o cuerpo, pero se'n tornan en especial en a cara y o papo, an que i están cuasi negras. Ixa taca negra s'esbandeixe miqueta a miqueta a mesura que abanza l'anyo, plegando a estar desgastada en o verano. A librea enfollinada podría explicar l'apelativo "d'as viudas" que bella vez s'aplica cuasi nomás que a os masclos de cudirroya. Tamién tienen una taca blanca en o dorso d'as alas. As fembras, por contra, son mas discretas y con color mas uniforme por tot arreo, de color parda u cenisa, sacando la coda royeta.

## Alimentación
As cudirroyas s'alimentan por regular d'insectos y as suyas larvas. Se meten en una percha dende aon miran o suelo y, a malas que atisban un cuco esbulligar, se capuzan pa pillar-lo y se'n tornan una atra vez t'alto ta la percha pa fer pasar a presa.

En o tiempo cuan os insectos tansament se pueden trobar, as cudirroyas miran atros alimentos, como simients u lulos,  u rechiran as fuellas d'o suelo pa mirar invertebraus en hibernación.

## Reproducción

As cudirroyas fan niedo entre la fin de primavera y o verano. Os niedos se fan en una breca entre piedras, en una marguin, en un muro u en as parez d'una borda, lo mas a sobén no guaire leixos d'an que vive l'hombre pero sin meter-se masiau cerca.

A fembra y o masclo forman parella pa toda la temporada, y os dos adultos cooperan pa construir o niedo y dimpuesas pa cibar a os polletz, anque cobar no lo fa si que a fembra, l'unica que se puede meter lueca. S'ha trobau casos de masclos que s'aparellaban con dos fembras de territorios la uno a canto de l'atro. En istes casos, o masclo aduyará a las dos fembras por igual tanto pa fer niedo como pa alimentar a la pollada. Tamién s'ha trobau casos de parellas mixtas entre cuidirroyos *Phoenicurus ochruros* con a suya especie chirmana *[[Phoenicurus phoenicurus|P. phoenicurus]]*; os fillez mestizos tienen caracteristicas combinadas de as dos especies.

## Imáchens

Imachen:Curroxo A Lanzada 03-02.jpg|Niedo.
Imachen:Seehof Phoenicurus ochruros female 5264746.jpg|Fembra con cibo en o pico.
Imachen:Juvenile Black Redstart (Phoenicurus ochruros) (4).jpg|Choven.
Imachen:Black Redstart 1 in Berlin Germany daytime may 2016.jpg|Masclo adulto.
Phoenicurus ochruros MHNT.ZOO.2010.11.194.20.jpg |*Phoenicurus ochruros* 


## Vulnerabilidaz
Seguntes o Ministerio pa la Transición Ecolochica y o Reto Demografico d'Espanya a cudirroya *P. ochruros* yera un au con poblacions estables en 2020, pero a resultas de l'impacto d'o cambio climatico s'espera que a suya distribución territorial en suelo espanyol pueda retacular entre o 74% y o 77% entre os anyos 2041 y 2070, restando-le habitats potencials pa la fin d'ixe periodo en entre un 22% y un 25% de l'aria an que actualment se lo puede trobar.

## Notas


## Referencias

## Se veiga tamién
* Papirroi
* Chinchipera

## Vinclos externos